P6_TA(2005)0241

Bolivija

Resolucija Evropskega parlamenta o razmerah v Boliviji

Evropski parlament,

- ob upoštevanju svojih predhodnih resolucij o razmerah v Boliviji, zlasti tiste z dne 23. oktobra 2003 [1],

- ob upoštevanju člena 115(5) svojega Poslovnika,

A. zaskrbljen zaradi hude institucionalne krize, s katero se sooča Republika Bolivija, zlasti po odstopu predsednika Carlosa Mese,

B. ker je Bolivija v Južni Ameriki po indeksu revščine na prvem mestu,

C. ker večina bolivijskega prebivalstva trpi veliko pomanjkanje in so potrebni takojšnji ukrepi, da bi zagotovili izpolnitev njegovih zahtev po socialni pravičnosti ter nadaljevanje procesa demokratizacije,

D. ker v bolivijski družbi obstaja resna zaskrbljenost glede resnične demokracije, ki vključuje neposredno udeležbo avtohtonega prebivalstva v javnih zadevah,

E. ker imajo veliki deli bolivijske družbe, zlasti avtohtono prebivalstvo, kmetovalci, delavci in brezposelni pravico po zakoniti in miroljubni poti zahtevati udeležbo pri vladanju v državi;

F. ker nadaljnji obstoj velikih in močno ukoreninjenih neenakosti, kršenje pravic avtohtonega prebivalstva in izčrpavanje naravnih virov in področij, kar je lahko posledica njihovega nespametnega izkoriščanja, ogrožajo družbeno in politično stabilnost Bolivije,

G. ker se je konflikt v preteklih tednih zaostril in je prišlo v več regijah do splošnih in gladovnih stavk, prekinitev dela v sektorjih šolstva in zdravja, na ulicah pa se je zbralo na deset tisoče demonstrantov,

H. ker je predsednik Mesa spričo vala protestov nacionalnemu kongresu podal svoj odstop in pozval stavkajoče družbene sektorje, naj parlamentu spet dovolijo zasedati, da se bo lahko posvetoval in odločal o prihodnosti države,

1. ponovno izjavlja, da trdno in odločno podpira demokracijo, pravno državo in veljavni ustavni red v Boliviji, ter upa, da odstop predsednika Mese ne bo povzročil vakuuma oblasti, ki bi se ga lahko izkoristilo za odvrnitev države s poti spoštovanja demokratičnih vrednot in pravnega reda;

2. izraža zaskrbljenost nad političnimi in socialnimi dogodki v Boliviji, zlasti v La Pazu, sedežu izvršilne in zakonodajne oblasti;

3. upa, da bo bolivijska družba našla konsenz, ki bo zagotovil, da bodo naravni, zlasti energetski viri v državi, prispevali k njenemu razvoju in socialni blaginji njenih prebivalcev;

4. poziva k nenehnim prizadevanjem za poglobitev in širitev demokracije v Boliviji in poziva Evropsko unijo ter njene države članice, naj ustrezno podprejo demokratični proces, da se bo država rešila politične in družbene stiske;

5. je prepričan, da je treba vzpostaviti prostor za dialog, da bo lahko Bolivija po mirni poti in v okviru demokratičnih institucij ter ustavnega reda premagala krizo; hkrati poziva k popuščanju, ki bo omogočilo konstruktiven dialog med vsemi sloji prebivalstva in vzpostavitev primernega vzdušja zaupanja in razumevanja, ki je potrebno, da se državo pripelje k mirnemu prehodu;

6. poziva k temu, da se pošlje delegacijo Evropskega parlamenta v Republiko Bolivijo, ki bo lahko na kraju samem ocenila obstoječe razmere in predlagala primerne oblike pomoči za podporo mirnemu in demokratičnemu prehodu, in izraža pripravljenost kot opazovalec spremljati volilne postopke, pri katerih bi bila njegova prisotnost zaželena;

7. naroči svojemu predsedniku, naj to resolucijo posreduje Svetu in Komisiji, vladam držav članic in Kongresu Republike Bolivije ter generalnemu sekretarju Organizacije ameriških držav.

[1] UL C 82 E, 1.4.2004, str. 634.

--------------------------------------------------